اشرف غني: د سولې وروستۍ پریکړه به د افغانستان خلک کوي
د افغانستان ولسمشر اشرف غني ویلي د سولې په اړه د وروستۍ پریکړې واک د افغانستان خلک لري او په اړه به یې پریکړه هم د هغوی لخوا کیږي. 
کابل — نوموړي د بیلابیلو امنیتي ادارو د مشرانو یوې جوړې شوې غونډې ته په وینا کې ویلي ناټو او نړیواله ټولنه ژمنه ده چې د افغان امنیتي ځواکونو هر اړخیزه ملاتړ ته به دوام ورکوي. د میونیخ امنیتي کنفرانس څخه هېواد ته د را ستنېدو وروسته ولسمشر غني د پوځ او امنیتي ادارو له جګپوړو چارواکو سره غونډې ته په وینا کې وویل که له افغانستان څخه شاوخوا څلور زره امریکايي پوځیان وځي هم نو د هېواد پر امنیتي حالت هیڅ کوم اغېز نه شي لرلی. راپورنه وایي دا مهال په افغانستان کې شاوخوا ۱۳۰۰۰ امریکايي پوځیان مېشت دي او که د امریکا او طالبانو ترمنځ د سولې موافقه لاس لیک شوه یوه برخه د امریکا د پوځ به په افغانستان کې پاتې وي. راپورونه وايي د امریکا او طالبانو ترمنځ د امن د خبرو په تړون لاسليک ښايي د دې مياشتې (فرورۍ) په اخره کې وشي. ويل کيږی په تړون کې د یوې اونۍ د تاوتریخوالي کمښت له افغانستان څخه د بهرنیو ځواکونو وتل، بېن الافغاني مذاکراتو پېل او د افغانستان خاوره د ترهګریزو کړنو لپاره د نه استعمال او ځیني نور موضاعت شامل دي. افغان ولسمشر اشرف غني د افغان امنیتي ادارو په ګډون یوې ځانګړې غونډې ته په خبرو کې د سولې هوکړې ته د امریکا او طالبانو د نزدې کېدو په تړاو وویل کومه تګلاره چې افغان حکومت د جګړې په تړاو د پوځ پرمټ مخته یوړه د دې لامل شوه چې طالبان یې د تاو تریخوالي کمولو ته اړ کړل. اشرف غني تیره ماښام په ارګ کې جوړې شوې غونډه کې ویلي افغان حکومت چمتوالی لري چې د سولې له دې رامنځته شوي فرصته ګټه واخلي او په وینا یې اوس د طالبانو وار دی چې له دې فرصته استفاده کوي او که نه کوي. د ارګ نه په خپاره شوي بیان کې ولسمشر غني ویلی د افغانستان حکومت به د سولې مذاکراتي پلاوی له یوه څرګند او اصولي لیدلوري سره په مذاکراتو کې برخه اخلي. راپورونه وايي د سولې موافقې ترلاسلیک لس ورځې وروسته به د افغانستان د حکومت او طالبانو ترمنځ بېن الافغاني مذاکرات کیږي خو تراوسه د دې کره نیټه او د ځايي په اړه رسمي مالومات مخې ته نه دي راغلي.